Bendt Bendtsen (KF), 2003-11-14:
Lad mig indledningsvis takke ordførerne for deres bemærkninger til det fremsatte lovforslag.
Det indeholder jo de her to selvstændige dele: et forslag, der begrænser statens tilskud til industriel kraft-varme, og et forslag til ændring af elforsyningsloven, der giver de systemansvarlige virksomheder bedre redskaber til at sikre forsyningssikkerheden.
Lovforslaget påvirker altså ikke de virksomheder, som har investeret i tillid til gældende regler.
Jeg vil gerne her under førstebehandlingen gøre opmærksom på, at jeg er blevet gjort opmærksom på ét tilfælde, hvor en virksomhed i god tro med en berettiget forventning om tilskud har indgået en bindende kontrakt før lovforslagets fremsættelse.
På grund af produktions- og leveringstider er det ikke muligt at sætte anlægget i drift før efter 1. januar 2004.
Jeg vil derfor fremsætte et ændringsforslag, der afbøder den utilsigtede virkning.
Der vil altid forekomme kritik, når man fjerner en tilskudsmulighed.
Min holdning er, at virksomhederne fremover ikke bør have driftsstøtte til at gennemføre investeringer.
Selv om støtten til reinvestering ophører, vil forslaget kun have marginal betydning for virksomhedernes beslutning om at foretage udskiftning af industrielle anlæg.
Forslaget giver en samlet budgetforbedring på 90 mio. kr. regnet over en længere periode.
I de første budgetår vil virkningen være meget begrænset.
Det fremsatte forslag ændrer også på elforsyningsloven, så de systemansvarlige virksomheder får bedre mulighed for at sikre forsyningssikkerheden mere effektivt.
De systemansvarlige kan bestemme, at et elproduktionsanlæg skal holdes driftsklart, selv om en elproducent planlægger at tage det ud af drift. Ændringen var oprindelig en del af det lovudkast om markedsorientering af decentral el, som allerede har været i høring.
Lovudkastet er som nævnt imidlertid blevet udskudt, fordi jeg gerne vil have tid til de politiske drøftelser. Selv om det ikke er muligt at undgå strømsvigt, vil forslaget medvirke til at styrke forsyningssikkerheden til gavn for samfundet, og det er baggrunden for, at ændringen er medtaget, så den allerede kan få virkning fra 1. januar 2004.
Til det vil jeg gerne sige, at regeringen den 20. februar 2002 indgik en aftale om forbedring af decentrale kraft-varme-værkers rammevilkår.
Den aftale vedrørte ikke elproduktionstilskuddet til industrielle kraft-varme-værker.
I aftalen blev der peget på, at et mindre antal værker fortsatte.
Vi havde et vist behov for hjælp.
Der indgik derfor i aftalen en omlægning af kraft-varme-beskatningen og en bevilling til en gældsreduktion for barmarksværker og andre små decentrale kraft-varme-værker.
Parterne var frit stillede i forhold til finansieringen heraf.
Elproduktionstilskuddet til industrielle værker er heller ikke indgået i tidligere forlig med Socialdemokratiet.
Det kan i den sammenhæng nævnes, at tilskuddet ved sin oprindelige indførelse i 1991 blev vedtaget af Socialdemokratiet, SF og Det Radikale Venstre uden om den daværende VK-regering.
Elproduktionstilskuddet blev desuden videreført som led i den grønne afgiftspakke fra 1995, der blev gennemført af regeringen - det var altså Socialdemokratiet, Det Radikale Venstre og CD - med støtte fra SF og Enhedslisten.
En nedsættelse af tilskuddet blev gennemført i 1996 af regeringen, Socialdemokratiet og Det Radikale Venstre, med støtte fra SF, Enhedslisten og CD.
Det er altså den historiske gennemgang af det her. Jeg blev så spurgt, om en konservativ minister vil straffe erhvervslivet.
Til det vil jeg blot sige, at her er der altså tale om en ordning, hvor vi mener, at de her industrielle kraft-varme-anlæg kan køre uden at skulle have statslig driftsstøtte.
Reinvesteringerne ligger på et sådant niveau, og teknologien er så fremskudt nu, at vi kan sige, at der ikke er behov for det her.
Med de ord vil jeg selvfølgelig sige tak for en velvillig behandling af forslaget.
Jeg vil gerne sige til fru Anne Grete Holmsgaard omkring spildvarme og kraft-varme-værker, at vi altid er åbne for en diskussion af, om det kan udnyttes fremover. Der har været en vis beskatningsmæssig effekt på området.